section_heading: Pozadina
paragraph_text: Dana 21. siječnja 2014., At the Gates je na YouTubeu objavio videozapis koji je prikazivao dijelove tekstova pjesama, nakon čega je uslijedio tekst sadržaja "2014", vjerojatno aludirajući na moguće tekstove skladbi za nadolazeći album. Šest dana kasnije, sastav je na svojoj Facebook stranici putem nove naslovne i profilne slike objavio da je potpisao ugovor s Century Media Records te da će početi snimati svoj peti album, At War with Reality, u lipnju i srpnju za vjerojatnu objavu u listopadu ili studenom 2014. godine. Grupa je 14. kolovoza 2014. objavila kako je dovršila album te da će biti objavljen 28. listopada iste godine.